Subject: Pöördumine selgituse saamiseks, korteriühistu sise­kirjavahetuse avalikustamine KORTO keskkonnas
From: "Kalju 8 Tallinn" <[email-masked]>
To: "info - AKI" <[email-masked]>
Date: Mon, 26 Jan 2026 14:27:17 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Lugupeetud Andmekaitse Inspektsioon

Soovin paluda Teie seisukohta ja juhiseid seoses isikuandmete töötlemisega 
korteriühistu tegevuses.

Olen korteriühistu juhatuse liige. Ühistus kasutatakse KORTO keskkonda, mis 
on ligipääsetav üksnes sama korteriühistu korteriomanikele ning on mõeldud 
ühistu juhtimise, otsuste ja teabe jagamiseks.

Juhatus on teinud töökorraldusliku otsuse avalikustada KORTO keskkonnas 
korteriomanike ja juhatuse vaheline kirjavahetus, mis puudutab ühistu 
tegevust, eesmärgiga tagada juhtimise läbipaistvus ja informeerida kõiki 
puudutatud isikuid. Seda otsust ei ole korteriomanike poolt vaidlustatud.

Hiljuti on üks korteriomanik esitanud nõude eemaldada KORTO keskkonnast tema 
nimi ning muu kontaktteave, mis esineb juhatuse ja korteriomanike vahelises 
kirjavahetuses. Tegemist on kirjadega, milles käsitletakse ühistu juhtimist 
ja otsuseid ning mille sisu puudutab ka teisi korteriomanikke (nt 
hääletused, seisukohad, ettepanekud juhatusele).

Olen hetkel juba varjanud (mustaks katnud) e-posti aadressid. Samas on 
nähtav korteriomaniku nimi ning mõnel juhul ka korteri number, kuna minu 
hinnangul on see vajalik läbipaistvuse ja arusaadavuse tagamiseks, kes 
millise seisukoha on esitanud.

Soovin Teie hinnangut järgmistes küsimustes:

1. Kas korteriomaniku ja juhatuse vaheline kirjavahetus, mis käsitleb ühistu 
tegevust ja otsuseid, võib olla põhjendatult avaldatud korteriühistu siseses 
(mitte avalikus) infosüsteemis teistele korteriomanikele?

2. Kas korteriomaniku nimi (ja korteri number) sellises kontekstis on 
käsitatav lubatava isikuandmete töötlemisena, lähtudes õigustatud huvist ja 
läbipaistva juhtimise põhimõtetest?

3. Millisel juhul oleks sellise kirjavahetuse avaldamine Teie hinnangul 
lubamatu (nt delikaatsed isikuandmed), ning kas piisab vastavate osade 
varjamisest?

4. Kas üksiku korteriomaniku vastuväide tema isikuandmete (nt nimi, korteri 
number ja email) avaldamisele tähendab automaatselt kohustust need andmed 
täielikult eemaldada ka juhul, kui kirjavahetuse sisu puudutab ühistu 
juhtimist ja teisi korteriomanikke, või on juhatusel võimalik kaaluda 
õigustatud huvi, läbipaistvuse eesmärki ning rakendada leebemaid meetmeid 
(nt osaline varjamine, pseudonüümimine)?

Minu eesmärk on tegutseda kooskõlas isikuandmete kaitse nõuetega ning samas 
tagada korteriühistu liikmetele läbipaistev ja arusaadav juhtimine. Seetõttu 
oleks Teie juhis selles olukorras väga oluline.

Lugupidamisega
Elika Strandson

Tallinn, Kalju tn 8 korteriühistu juhatuse liige

53915645